กระทรวงแรงงาน ชวนผีน้อยไทยในเกาหลี รายงานตัวใช้สิทธินิรโทษกรรมกลับไทยโดยไม่ถูกดำเนินคดี
นายบุญชอบ สุทธมนัสวงศ์ ปลัดกระทรวงแรงงาน กล่าวถึงกรณีเกาหลีเปิดนิรโทษกรรมแรงงานไทยที่หลบหนีเข้าเมืองไปทำงานแบบผิดกฎหมาย ว่า แรงงานไทยที่ไปรายงานตัวกับ ตม. ก่อนวันที่ 28 ก.พ.2566 นี้ ทางการเกาหลีเปิดโอกาสแรงงานผิดกฎหมาย (ผีน้อย) สมัครใจเดินทางกลับไทยได้โดยไม่ถูกดำเนินคดี ได้รับการยกเว้นการเสียค่าปรับ 800,000 บาท และไม่ติดแบล็กลิส ยังสามารถกลับทำงานที่เกาหลีได้ใหม่ เพียงเข้าระบบกับกรมการจัดหางานอย่างถูกต้องแต่หากไม่ดำเนินการตามกำหนดเวลา จะถูกดำเนินคดี เสียค่าปรับ และไม่สามารถกลับเข้าประเทศเกาหลีได้อีก จึงขอเชิญชวนให้คนที่มีญาติพี่น้องไปทำงานไม่ถูกต้อง ขอให้กลับมาทำให้ถูกต้องทั้งนี้ เกาหลีเป็นหนึ่งในประเทศที่แรงงานไทยสนใจไปทำงานเนื่องจากได้รายได้ดี แต่โควต้าแรงงานที่เกาหลีให้ไทยอยู่ที่ประมาณ 3,000-5,000 คน ทำให้มีแรงงานที่เข้าเมืองไปแบบนักท่องเที่ยวแต่ไม่กลับแล้วลักลอบทำงานผิดกฎหมาย (ผีน้อย) ไม่ต่ำกว่า 150,000 คน แต่ปัจจุบันไทยร่วมกับเกาหลี เพิ่มโควต้าแรงงานไทยไปเกาหลี เป็น 10,000-15,000 คนแล้ว ถือเป็นโอกาสที่ดีที่ทำให้แรงงานไทยเดินทางไปทำงานได้ถูกต้องมากขึ้น